CELEX: 32020D1015
Language: sl
Date: 2020-06-24 00:00:00
Title: Sklep Evropske centralne banke (EU) 2020/1015 z dne 24. junija 2020 o vzpostavitvi tesnega sodelovanja med Evropsko centralno banko in centralno banko Българска народна банка (Bolgarska narodna banka) (ECB/2020/30)

13.7.2020   
               
               
                  SL
               
               
                  Uradni list Evropske unije
               
               
                  LI 224/1
               
            
         SKLEP EVROPSKE CENTRALNE BANKE (EU) 2020/1015
         z dne 24. junija 2020
         o vzpostavitvi tesnega sodelovanja med Evropsko centralno banko in centralno banko Българска народна банка (Bolgarska narodna banka) (ECB/2020/30)
         Svet Evropske centralne banke je –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) in zlasti člena 7 Uredbe,
         ob upoštevanju naslednjega:
         
                     (1)
                  
                  
                     Republika Bolgarija je 18. julija 2018 Evropsko centralno banko (ECB) uradno obvestila o prošnji za vzpostavitev tesnega sodelovanja med ECB in centralno banko Българска народна банка (Bolgarska narodna banka) (v nadaljnjem besedilu: BNB) na podlagi člena 7 Uredbe (EU) št. 1024/2013.
                  
               
                     (2)
                  
                  
                     Republika Bolgarija je 13. decembra 2018 in 6. februarja 2020 sprejela ustrezno nacionalno zakonodajo, ki zagotavlja, da bo BNB zavezana sprejeti vsakršen ukrep v zvezi z nadzorovanimi subjekti, ki ga zahteva ECB, ter da so pravni akti, ki jih sprejme ECB na podlagi Uredbe (EU) št. 1024/2013, zavezujoči in izvršljivi v Republiki Bolgariji. ECB je to zakonodajo proučila in pri tem upoštevala tudi njeno izvajanje v praksi.
                  
               
                     (3)
                  
                  
                     ECB je 25. julija 2019 zaključila celovito oceno nekaterih kreditnih institucij s sedežem v Republiki Bolgariji. BNB je kot pristojni organ istega dne potrdila rezultate celovite ocene in ukrepala v razmerju do zadevnih kreditnih institucij, da bi se odpravile pomanjkljivosti, ki so bile pri njih ugotovljene.
                  
               
                     (4)
                  
                  
                     ECB je Republiko Bolgarijo 16. junija 2020 obvestila o predhodnem izidu proučitve prošnje za vzpostavitev tesnega sodelovanja in ji dala možnost, da predloži svoja stališča. Republika Bolgarija je 18. junija 2020 odgovorila, da se strinja z izidom proučitve, in ni predložila pripomb.
                  
               
                     (5)
                  
                  
                     V skladu s členom 5(1) Sklepa ECB/2014/5 (2) ECB v primeru, če ugotovi, da so izpolnjena merila iz člena 7(2)(a) do (c) Uredbe (EU) št. 1024/2013, sprejme sklep, naslovljen na državo članico prosilko, s katerim se vzpostavi tesno sodelovanje.
                  
               
                     (6)
                  
                  
                     Člen 5(2) Sklepa ECB/2014/5 določa, da se v sklepu o vzpostavitvi tesnega sodelovanja navedejo podrobnosti glede prenosa nadzorniških nalog na ECB in datum začetka tesnega sodelovanja –
                  
               SPREJEL NASLEDNJI SKLEP:
         
            Člen 1
            Vzpostavitev tesnega sodelovanja med ECB in BNB
            
               1.   ECB na podlagi informacij, ki jih je predložila Republika Bolgarija, ugotavlja, da so merila za vzpostavitev tesnega sodelovanja s BNB, določena v členu 7(2)(a) do (c) Uredbe (EU) št. 1024/2013, izpolnjena.
            
            
               2.   Na podlagi člena 7(2) Uredbe (EU) št. 1024/2013 se s tem sklepom vzpostavlja tesno sodelovanje med ECB in BNB za namen opravljanja nalog na področjih iz člena 4(1) in (2) ter člena 5 Uredbe (EU) št. 1024/2013 v zvezi z nadzorovanimi subjekti s sedežem v Republiki Bolgariji.
            
         
         
            Člen 2
            Opredelitev pojmov
            V tem sklepu se uporabljajo opredelitve pojmov iz Uredbe (EU) št. 468/2014 Evropske centralne banke (ECB/2014/17) (3).
         
         
            Člen 3
            Dolžnost sodelovanja v dobri veri in izmenjava informacij
            Od datuma začetka uporabe tega sklepa veljata za ECB in BNB dolžnost sodelovanja v dobri veri in obveznost izmenjave informacij na podlagi člena 6(2) Uredbe (EU) št. 1024/2013.
         
         
            Člen 4
            Datum začetka tesnega sodelovanja med ECB in BNB
            
               1.   Datum začetka tesnega sodelovanja med ECB in BNB je 1. oktober 2020.
            
            
               2.   Ne glede na odstavek 1 se za namen določitve pomembnih nadzorovanih subjektov s sedežem v Republiki Bolgariji na podlagi člena 110 Uredbe (EU) št. 468/2014 (ECB/2014/17) šteje, da je datum začetka tesnega sodelovanja med ECB in BNB datum začetka uporabe tega sklepa.
            
         
         
            Člen 5
            Podrobnosti glede prenosa nadzorniških nalog na ECB
            
               1.   Od 1. oktobra 2020 ECB opravlja naloge na področjih iz člena 4(1) in (2) ter člena 5 Uredbe (EU) št. 1024/2013 v zvezi z nadzorovanimi subjekti s sedežem v Republiki Bolgariji.
            
            
               2.   Skladno s tem od navedenega datuma:
               
                           (a)
                        
                        
                           predstavnik BNB sodeluje in izvršuje glasovalno pravico v Nadzornem odboru v skladu s členom 26 Uredbe (EU) št. 1024/2013;
                        
                     
                           (b)
                        
                        
                           predstavnik BNB sodeluje in po potrebi izvršuje glasovalno pravico v usmerjevalnem odboru Nadzornega odbora v skladu s členoma 11 in 12 Poslovnika Nadzornega odbora Evropske centralne banke (4);
                        
                     
                           (c)
                        
                        
                           predstavniki BNB v zvezi z vprašanji politike bonitetnega nadzora sodelujejo v drugih odborih in podstrukturah, ki pomagajo pri delu ECB v zvezi z nalogami, prenesenimi nanjo z Uredbo (EU) št. 1024/2013, v skladu z notranjimi pravili teh odborov in podstruktur.
                        
                     
            
               3.   Z odstopanjem od odstavka 2 predstavnik BNB v Nadzornem odboru od datuma začetka uporabe tega sklepa sodeluje in izvršuje glasovalno pravico pri razpravah o sprejetju navodil ECB, ki se nanašajo na določitev pomembnih nadzorovanih subjektov s sedežem v Republiki Bolgariji na podlagi člena 110 Uredbe (EU) št. 468/2014 (ECB/2014/17).
            
            
               4.   Po uradni obvestitvi o navodilih, ki jih ECB naslovi na BNB in se nanašajo na določitev pomembnih nadzorovanih subjektov s sedežem v Republiki Bolgariji na podlagi člena 110 Uredbe (EU) št. 468/2014 (ECB/2014/17), BNB imenuje podkoordinatorje ustreznih skupnih nadzorniških skupin na podlagi člena 115(3) Uredbe (EU) št. 468/2014 (ECB/2014/17) in o imenovanju brez odlašanja obvesti ECB.
            
            
               5.   Po uradni obvestitvi o navodilih, ki jih ECB naslovi na BNB in se nanašajo na določitev pomembnih nadzorovanih subjektov s sedežem v Republiki Bolgariji na podlagi člena 110 Uredbe (EU) št. 468/2014 (ECB/2014/17), BNB določi kot tekoče postopke na podlagi člena 48 Uredbe (EU) št. 468/2014 (ECB/2014/17) vse formalno uvedene nadzorniške postopke, v katerih je treba sprejeti odločitev, a jih ni mogoče zaključiti pred 1. oktobrom 2020. Določitev tekočih postopkov vključuje postopke, ki se nanašajo na izvajanje nalog na področjih iz člena 4(1)(a) in (c) Uredbe (EU) št. 1024/2013.
            
         
         
            Člen 6
            Začetek veljavnosti
            Ta sklep začne veljati štirinajsti dan po objavi v Uradnem listu Evropske unije.
         
         
            V Frankfurtu na Majni, 24. junija 2020
            
               
                  Predsednica ECB
               
               Christine LAGARDE
            
         
         
            (1)  UL L 287, 29.10.2013, str. 63.
         
            (2)  Sklep Evropske centralne banke 2014/434/EU z dne 31. januarja 2014 o tesnem sodelovanju s pristojnimi nacionalnimi organi sodelujočih držav članic, katerih valuta ni euro (ECB/2014/5) (UL L 198, 5.7.2014, str. 7).
         
            (3)  Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (UL L 141, 14.5.2014, str. 1).
         
            (4)  Poslovnik Nadzornega odbora Evropske centralne banke (UL L 182, 21.6.2014, str. 56).